khistorydata/jeongjo-sjw-relations huggingface dataset:
정조 19년
兩司前望單子入之大司諫徐美修司諫吳鼎源掌令鄭觀輝持平申絢落點
정조 19년
傳于林濟遠曰承旨前望單子入之待下批牌招察任
정조 19년
以掌令鄭觀輝持平申絢牌不進罷職傳旨傳于李晉秀曰聞有實病情勢違牌云只推一司除署經竝令除辭朝下送
정조 19년
以權晙李重蓮囚單子傳于李晉秀曰分揀放送
정조 19년
李晉秀以弘文館言啓曰新除授副修撰尹羽烈時在平安道殷山縣任所經筵入番事緊請斯速乘馹上來事下諭傳曰許遞
정조 19년
趙鎭寬以內醫院提調意啓曰副提調趙鎭寬謂有情勢今日問安不爲仕進卽爲牌招何如傳曰允
정조 19년
申耆以都摠府言啓曰今日入直內三廳武兼禁軍及軍兵等當爲中日習射而親臨都目政事相値不得爲之之意敢啓傳曰知道
정조 19년
申耆以御營廳言啓曰本廳敎鍊官韓命喆邊將遷轉代華城城役牌將加出敎鍊官片匡輝陞實之意敢啓傳曰知道
정조 19년
申耆以二所巡廳言啓曰去夜五更一點量犯夜人刑曹律學生徒申益守執捉依例移送秋曹之意敢啓傳曰知道
정조 19년
李晉秀以刑曹言啓曰因二所巡廳啓辭今十九日夜五更量犯夜人律學生徒申益守移送秋曹事命下矣依更數申益守決笞三十度放送之意敢啓傳曰知道
정조 19년
李晉秀以義禁府言啓曰前北兵使狀啓內吾村權管金光郁鏡城判官金晦彬罪狀竝令攸司稟處事啓下矣金光郁旣有嚴棍充軍之命今姑勿論而金晦彬時在任所云依例發遣府羅將交代後拿來何如傳曰待待命拿囚可也
정조 19년
司諫吳鼎源啓曰請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑新除授獻納金若鍊時在慶尙道榮川地正言金驥燦時在善山地正言李鼎秉時在慶州地司憲府執義李龜雲時在慶尙道禮安地掌令趙錫晦時在安東地持平姜碩龜時在仁同地請竝斯速乘馹上來事下諭答曰不允下諭事依啓
정조 19년
義禁府照目戶曹正郞尹光心矣身爲該郞屢次申飭之下空石炭火不卽待令事極可駭以此照律罪杖一百收贖告身盡行追奪私罪奉敎後勿如是之意嚴飭附過放送爲良如敎
정조 19년
前議政府左參贊尹蓍東疏曰伏以人主用人莫重於置相國家安危朝廷輕重於是乎係焉相得其人則望實皆副非一人之爲榮乃世道國事之幸也否則反是今殿下以相職爲何如任以賤臣爲何如人而擧而畀之無少難愼若不念世之不幸而只爲臣一人之身尊且榮也者然以我聖上知周萬物不惟其官之盛乃有此遺照與失着何也臣誠惝怳震悚幾至四體之投地歷累日而罔知所以自措也臣本庸陋鈍滯最居人下淸朝百執事之末無與比擬兩朝之恩造與天無極生死肉骨位躋華顯尺寸絲毫曾無自效釁咎屛斥罔非自犯至於今春起廢則銓部籌司之特畀宿趼已是夢想所未敢期金吾親擢內閣恩除其赫然光寵聳朝班而艶群聽臣感泣銘戴誠切報答而環顧其中空無實用螢爝之裨襪線之報萬萬非所擬議又況身嬰痼病年增歲加頑痰內肆神爽外耗發言而忽忘先後當事而全昧是非步步脅息心昏氣促種種危敗之兆醜穢之形不一而足惟瞻近耿光奔奏效勞爲一分塵刹之圖者蓋出於不得已之下策而其亦斷無望矣每中夜屢起繞壁悼歎感異渥之偏被悵餘年之無幾自分生爲負恩之臣死作不瞑之鬼而已今忽進而位乎百僚之首任之以贊襄弘濟之責是何異於北轅而適越强僬僥以夯大擔乎昨者史官臨宣聖諭字字恩言丁寧懇摯奬飭之隆期與之重逈越常例以臣無似猥辱明主之知遇至於此極臣誠反覆思惟莫省何謂只有感淚之被面惶汗之浹背而已臺閣之上宜有封駁之論而恭竢多日迄未有聞情窮勢蹙未能曠日遲待玆敢略入文字仰瀆崇嚴至若提論職務比挈才分或有彷彿近似猶可爲萬一堪承者則臣實羞愧而不敢爲也辭非飾外懇實由中伏乞聖慈天地父母念重任之不可輕畀察菲才之莫宜冒當將臣新除授議政資級職名竝行刊正以重國體以安賤分公私不勝萬幸臣無任云云答曰省疏具悉卿懇昨諭略及之卿之出而承佐答揚亶惟在是振礪頹綱靜鎭囂俗使朝廷尊而人志定則本自無事何勞佐治且今民生困瘁暑寒怨咨其懷保悅樂之方亦望卿輔予不逮卿須克體枚卜必於卿之至意勿復控辭卽起幡然康濟國事仍傳曰此批答遣史官傳諭
정조 19년
乙卯十二月二十一日辰時上御熙政堂藥房入診諸承旨持公事入侍閫帥守令邊將初仕人輪對官同爲入侍時提調鄭存中行左承旨林濟遠行都承旨趙鎭寬行右承旨李益運左副承旨申耆右副承旨徐美修同副承旨李晉秀假注書具得魯申星模記注官金良倜記事官吳泰曾檢校直閣金勉柱北兵使鄭觀采全羅右水使李明奎吉州牧使李顯宅南陽府使吳文常順天府使崔守魯春川府使韓用和伊川府使任希存咸陽郡守宋煥章樂安郡守安㢞平海郡守安必濟郭山郡守柳相斗萬頃縣令崔時淳鏡城判官洪秉臣甑山縣令李榮大連山縣監沈逵海美縣監洪聖禧黃澗縣監金世根永春縣監洪樂游尼城縣監鄭宗柱長鬐縣監林淵浩義興縣監徐謙修鎭安縣監崔粹絅松禾縣監權思浩洪川縣監柳命源殷山縣監李錫夏五衛將梁德履魏光翼敦寧參奉金基彦敬陵參奉徐有敎崇陵參奉朴民淳司錄嚴思彦禮賓主簿崔岦宋聞鶴直長尹淑基參奉鄭枻瓦署別提金兌煌李澾掌苑別提朴顯範奉事李彭老東學訓導劉弘基吏曹正郞李運行中樞經歷朴明勳以次進伏加里僉使朴載熙龜山僉使李得弘彌助項僉使林麓臨淄僉使曺漢胤古城僉使金宗煥許沙僉使韓命喆文城僉使趙永權西北僉使崔極齊馬梁僉使廉斗福德積僉使吳興德仁遮外萬戶李喆洙羅暖萬戶黃仁燁智島萬戶秦泰運豆毛浦萬戶李興大會寧浦萬戶徐在元安骨萬戶尹佐殷助羅浦萬戶金重哲幕嶺萬戶崔鳳紀文山萬戶太鎭亨越松萬戶李壽鳳山羊會萬戶文泗成撫夷萬戶柳仁綱武兼金㝡爀鄭惟寬申義權部將朴東源權思穆兪漢宗申𡨶守門將鄭亮元田百熙黃雲澤黃處坤階下以次序立訖存中曰近日日氣稍暖聖體若何上曰一樣矣存中曰王大妃殿氣候何如上曰一樣矣存中曰惠慶宮氣候何如上曰一樣矣存中曰命諸御醫入診何如上曰置之可也仍命先退上問公事有無益運曰吏戶禮兵工房無公事矣晉秀讀奏咸鏡監司趙宗鉉啓本文川郡爲奴罪人蓮英物故事命書判付訖仍命閫帥守令初仕人以次進奏職姓名上敎明奎曰念先故而有此除下去後凡務善爲之上敎顯宅曰曾經別軍職乎顯宅曰然矣上曰除汝亦念先故務爲之上敎希存曰全養可喜上敎守魯曰稔聞汝兄北路治績毋曰南北絶遠必以爲效可也上敎秉臣曰筋力可堪往來乎秉臣曰可以往來矣上敎樂游曰欲蘇永春之弊除送經幄之臣下去必爲蘇弊可也上敎錫夏曰亦思爾親年也且敎曰今日登程使無夫馬迎送之弊可也仍命書傳敎曰此時兩西守令不可一刻曠官昨政除拜者皆令當日辭朝仍令給馬當日登途龍川祥原倅時在嶺南云有難等待其上來畿邑守令中相換除朝辭當日下送上敎用和曰緋袍入侍可謂新新矣上敎文常曰曾所履歷陳達可也文常曰以南行宣傳官登科以守門將還爲宣傳官爲都摠經歷訓鍊副正矣上曰其間無他除職乎文常曰又爲司僕內乘矣上曰然則內乘薄之而不對乎罷職可也仍命書榻敎曰南陽府使吳文常罷職其代令該曹口傳差出上敎㢞曰汝則久未從仕之人矣上敎思浩曰下去善爲之嶺人豈有不善治之理柳猶欠太柔汝之下去後言此可也上敎謙淳曰何以爲治謙淳曰當竭誠奉公矣上曰爾輩作宰到處不善今則善爲之可也上敎淵浩曰汝豈止於長鬐長鬐弊邑也下去善爲也上問基彦曰今年幾何基彦曰四十二上問有敎曰汝家有一新武爲幾寸乎有敎曰五寸也思彦等以次進奏職姓名竝無所懷上敎光翼曰北道久無承宣仍敎承旨曰職是加設騶率廩俸無爲加出自其中分用可也上問德履曰爲文襄幾世孫乎德履曰十世矣上曰閣臣多爲汝家之外裔汝必歷見可也命書傳敎曰西邑守令有今日辭朝之命而兩司不備無以署經云未肅拜掌憲昨政除拜在外諫長持平許遞與未差之代前望單子入之待下批牌招署經李益運曰今日拜辭中崇陵參奉朴民淳謝恩單子誤書以呈臣之矇然捧入萬萬惶悚當該通禮院官員所當重勘而本院請推之外無他可施之罰何以爲之乎上曰拿處可也出擧條上命邊將等分立階下奏達職姓名而退仍命退承史以次退出
정조 19년
乙卯十二月二十一日辰時上御重熙堂吏房承旨入侍時行右承旨李益運假注書具得魯記注官金良倜記事官吳泰曾以次進伏訖上命讀公事書判付訖命書榻敎曰更思相換之際徒爲民邑之弊祥原郡守李洛秀義興仍任仍用履歷柳命源單付其窠一體辭朝給馬下送徐謙淳仍用本望筒亦令除辭朝不兩日內下送命退諸臣以次退出
정조 19년
行都承旨趙鎭寬坐直行左承旨林濟遠坐行右承旨李益運坐左副承旨申耆坐右副承旨李勉兢坐直同副承旨李晉秀坐注書趙台榮仕直一員未差假注書曺錫中仕事變假注書許暕仕
정조 19년
李晉秀啓曰大司憲權裕掌令鄭觀輝持平申絢未肅拜執義李龜雲掌令趙錫晦持平姜碩龜在外監察茶時之意敢啓傳曰知道
정조 19년
李益運啓曰臣益運正朝望闕禮習儀進去下直之意敢啓傳曰知道
정조 19년
趙鎭寬啓曰行左承旨林濟遠今日不爲仕進卽爲牌招何如傳曰待開門牌招
정조 19년
傳于申耆曰再昨日都政除拜初仕及遠人復職者今日肅拜人竝入侍
정조 19년
以今二十日祿都目政事望筒傳于申耆曰此一款每欲申明舊例亟革謬習矣官職自有品數則亞於大官一等之崇祿判書以下甘受編伍之軍銜恥爲肅拜之正窠一番開路無異金石之典司直忽爲淸且貴之職至於上護軍大護軍護軍副護軍等眞箇祿窠則人賤之看作武弁及中庶之例授者然職品之倒置官方之壞損莫甚於此古人則猶以堂下大夫郞階之一或越次謂之以降職況此職銜之無端破壞格例決不可一任其所爲觀於政曹文蹟碑狀起實已例不難知矣先正文正公猶以護軍入於卜相之望今人之取便襲謬豈不寒心自今朔頒祿修明事分付銓曹
정조 19년
事變假注書李章垕改差代以許暕爲事變假注書
정조 19년
李益運啓曰京畿監司金文淳依下敎來待矣傳曰入侍
정조 19년
傳于李益運曰兵曹堂上時帶檢校人許遞
정조 19년
兵曹口傳政事以忠壯將金源大興中軍柳相亮相換副護軍金祖淳
정조 19년
傳于申耆曰吏兵房承旨入侍
정조 19년
傳于李益運曰惠陵參奉朴弘壽入侍
정조 19년
以吏曹判書沈煥之兵曹判書李得臣牌不進推考傳旨傳于李益運曰違牌過矣已例亦多更卽牌招使之入侍況民事不可緩無端遲滯以致侵暮事甚未安從重推考
정조 19년
以吏曹判書再牌不進推考傳旨傳于李益運曰果因實病而違牌云而繡啓係是民事重臣之病卽不過往來升降之症姑待差歇入侍回啓事分付更爲牌招
정조 19년
李益運啓曰吏曹判書沈煥之兵曹判書李得臣忠淸監司李鼎運依下敎來待矣傳曰入侍
정조 19년
兵曹口傳政事五衛將單尹芮基以金源爲忠州營將
정조 19년
有政吏批判書沈煥之進參判黃昇源病參議宋煥箕在外行右承旨李益運進以吳鼎源爲校理尹益烈爲修撰尹行恁爲兵曹參議鄭好仁爲知經筵沈鎜爲吏曹佐郞元毅鎭爲德源府使故正郞朴麟源贈吏參例兼同義禁朴宗甲考義興縣監單李洛秀仍任事承傳
정조 19년
兵批判書李得臣進參判徐有大入直參議尹行恁參知梁周翊病左副承旨申耆進副護軍柳相亮李相璜李翼晉徐有沂李儒修副司直金光遇副司果尹羽烈金若礪崔昌敏
정조 19년
以副應敎李明淵牌不進罷職傳旨傳于趙鎭寬曰只推
정조 19년
傳于李勉兢曰聞其事實容有可恕假注書柳遠鳴黃基天拿處分揀放送後草記
정조 19년
趙鎭寬以禮曹言啓曰來正月初四日社稷祈穀大祭親行時省牲省器之節依例以親臨磨鍊擧行乎敢稟傳曰以親臨磨鍊可也
정조 19년
申耆以禁衛營言啓曰本營敎鍊官有闕代守禦廳移屬敎鍊官金鎭喆陞實之意敢啓傳曰知道
정조 19년
禁府啓目通禮院假引儀金樂敬原情云云傳旨內辭緣泛稱遲晩刑推得情何如判付啓附過放送爲良如敎又啓目前佐郞李海淸原情云云傳旨內辭緣泛稱遲晩所當請刑是白乎矣曾經待從勿爲請刑載在大典通編議處何如判付啓依允
정조 19년
同義禁朴宗甲疏曰伏以臣以至庸極陋之品偏蒙我聖上知顧之恩雷肆五載寵光隆絶而臣乃辜負殊眷自陷大戾首尾二十餘年之間費殿下拯拔之力勞殿下陶甄之功旣骨者復肉轉鬼而爲人墨池雪嶺榮辱頓變薇垣天曹颺歷無礙非但感戴頌祝之悃銘鏤心肺而已時從簪紳之列獲瞻羽旄之光少慰其太馬戀結之忱則未嘗不充然而如有所得也頃於十日銀臺之直始得昵近於耿光宮漏稀下而蠟跋頻剪天眄屢回而玉音如響依然賢閣夜對挾冊講難時境界也水調之吟幾歲宣室之席初前臣於是時當作何心譬如戀乳之子復返慈母之側咫尺威顔如可起瞻百千下懷如將臚達臨退躊躇不忍遽出神精莫莫不省四體之爲己有而雖使卽日退塡溝壑臣誠無餘恨矣千萬不自意金吾寵擢之命遽下於帳殿參政之際而記其出入於离筵憫其潦倒於下僚奬詡嗟惜之聖念藹然於十行之間臣奉讀未半涕淚盈襟不料無狀賤臣之記存於淵衷乃至此也叩謝之急不暇他顧擺落文具祗肅恩命身抱華誥歸語家人闔門攢祝閭里聳歡榮光異渥曠絶輝赫非臣糜粉所可稱塞第伏念紀勞晉秩朝廷之美制也量能受官士夫之大防也臣三接宮筵曾無裨益之效則恩褒或歸於慰假臣十年罪籍復通華顯之地則賤踪未可謂沈屈而二品命德之器決非譾劣如臣之所可冒據也審矣夫上有不虞之譽而下受之分則濫矣下無可紀之勞而上施之恩則褻矣恩褻分濫國其謂何臣受恩如天縱不能毫髮報答尙何忍貪戀榮寵非有自有上累四維之治敎下玷貳卿之峻秩以重孤我殿下全保滌濯之至仁隆私也哉暫膺雖出於感祝仍冒實關於廉防玆敢披瀝肝血冒瀆崇嚴伏乞天地父母俯賜諒察將臣新授職秩亟許收還以重公器以安私分焉臣無任感激祈懇之至答曰省疏具悉卿其勿辭行公
정조 19년
忠淸監司李鼎運疏曰伏以臣本以無似之質幸蒙不世之恩前後揚歷罔非踰分兄弟三人竝列淸顯平日之交相勉勵者惟在於殫竭心力圖報萬一而徒竊榮寵蔑效涓埃滿盈之戒兢業之私不啻臨深而履薄迺者湖臬新除又下於千萬夢想之外臣一倍驚懍惝怳靡定夫湖西一路素稱盤錯小民習於巧僞士族或多豪右臣於年前奉命廉察周行坊曲人情物態槪有領略其所難治最於諸道自非威望足以彈壓才諝足以剸理者其不顚隮而敗事者幾希矣且臣竊伏聞本道今年年事半道荐歉目下遑急之狀不但尤甚之十三邑而已民情轉騷於換歲之時倉儲已罄於屢停之餘筵臣之奏繡衣之啓可驗實狀上而廈氈之憂下而澤鴻之鳴惟此時爲急來頭接濟專在措處按藩之臣惟其人然後撫摩之濟活之方便區劃庶獲蘇安夫豈如臣空疎遇事鈍滯隨處儱侗者之所可承當也哉臣是湖中之人松楸先壠生長舊鄕俱在此土扶將八耋老父擁旄往省則古人所謂晝錦而還在臣私計何等光耀而若使臣不能揣分量力貪榮冒赴則其於負九重之簡孤一道之望何哉左右思量自知甚明敢將肝膈之懇仰瀆崇嚴之聽伏乞聖明亟賜鐫改以重藩任以安私分焉臣無任祈懇之至答曰省疏具悉卿其勿辭往欽哉
정조 19년
乙卯十二月二十二日辰時上御誠正閣諸承旨持公事入侍遠地復職人初仕人同爲入侍時行都承旨趙鎭寬左副承旨申耆右副承旨李勉兢同副承旨李晉秀記事官趙台榮假注書申星模記注官金良倜記事官吳泰曾檢校待敎徐有榘五衛將金源金正漢忠壯將金宗善張宅基忠翊將李寬徵部將申𡨶敦寧主簿金復光英陵參奉李興運溫陵參奉崔壽亨弘陵參奉金相任以次進伏訖上曰祈穀大祭誓戒在近右相三疏當在何間乎仍命書傳敎曰祈穀大祭當親行誓戒在於卄六夜獻官以議政塡差其前造朝然後可以備儀三疏出膺自是常規則亦難以一兩日內肅命敦迫惟在疏擧排日之如何此意令備郞傳于右相而左相愼節近得差勝否親享獻官雖令勿差出肅當在歲前乎亦令備郞往傳此意後知來上曰親享獻官分付吏曹篤老大臣使之勿差可也勉兢讀奏慶尙監司李泰永啓本海澤加耕冒禁割耕無乎事耆讀奏慶尙監司李泰永啓本堤堰修築事及祀典所載名山時無火田冒耕事及慶尙左兵使李潤謙啓本忠翊衛等開坐事訖命書判付晉秀讀奏忠淸監司柳綱啓本罪人鄭大容韓山郡到配事及黃海監司徐邁修啓本罪人獻遂豐川府移配事上曰入之上曰嘗欲釐正而未及者也古昔重臣自崇祿以下皆付護軍先正宋浚吉亦以護軍卜相而近來則卿宰以下皆付司直莫非取便之致也蓋護軍有肅拜故間因一人之厭避轉成謬例此豈成說乎今當釐正不必人人肅拜承宣取考護軍中不可不肅命者書入堂下已付護軍者不必改修正而祿牌改書以給可也耆曰今因祿都目望筒高品軍銜改付護軍事旣有成命而亦不可無一番稟定者槪卿宰以下之處置於司直之窠大違故規而自乙酉三十餘年轉成謬例當此修明舊典之時肅拜一款宜有一定之規從今以後留守監司兵水使防禦使遞來人及新除授各道營將之付護軍者皆依舊式使之肅謝其餘則一依司直無肅拜之例竝置之恐合事宜故敢此仰達矣上曰依爲之出擧條鎭寬曰新除授惠陵參奉朴泓壽本名弘字政目中以泓字書頒故除拜屢日不得出肅云敢此仰達矣上曰以本名使之出肅可也出擧條耆曰陞試尙多餘抄歲色今已垂暮而大司成李書九由限已過卽爲牌招以爲趁期設行之地恐合事宜敢此仰達矣上曰依爲之出擧條命書榻敎曰前假注書曺錫中仍察廳任又命書榻敎曰未下直守令竝一司除署經耆曰兩西守令旣命一司除署經下送他道守令諫院則亦皆署經何以爲之乎上曰一體施行可也遠地復職人初仕人以次進奏職姓名上敎源曰居在何地今年幾何誰之族也源曰居在樂安年今七十二故判決事金譚爲從祖矣上曰堂下曾經何職耶源曰家貧親老居在遠地不能上京求仕矣再昨年故重臣李文源筵奏除部將仍爲老職加資矣上曰曾越何薦源曰癸酉越宣薦取才優等矣上命取癸酉宣薦冊來賤臣承命出持入勉兢取考跪進上曰旣越宣薦四十餘年初不檢擬者其可成說乎自有黨論以後大小官職不出城門之外蓋其對耦分排無暇及他故也仍敎曰汝旣遠人且最冤屈今欲收用中軍營將與堂上宣傳官中何者爲好耶源曰惟在處分之如何臣何敢優劣乎然而錦衣還鄕鄕人之至願也上命書傳敎曰今日因召見聞之宣薦則優等入格至親亦有名宦而登科四十五年始於再昨年僅以別例爲初仕旋以年過七十陞資云觀於此一人積薪齎鬱可以反隅朝廷之用人如此寧不寒心其在求馬骨之意當從見者收用樂安宣薦武臣五衛將金源今都政新除營將中一人加設單付內職其代口傳差送事分付銓曹此外似此之人亦令銓曹誠心搜訪更問該道草記或狀聞上曰右承旨入侍賤臣承命出傳行右承旨李益運進前上曰望闕禮習儀押班誰也益運曰左參贊沈頤之也上曰整齊乎益運曰然矣上曰舞蹈之節何如益運曰如朝服鶴拜樣而從前廢却只行山呼叩頭之節云矣益運曰備郞來言左相則以爲病狀尙苦歲謁問安似有未參之慮歲前肅命姑未可必云右相則以爲明日當爲上疏云矣上問𡨶曰誰之子𡨶曰前縣監申達夏之子也上曰頃聞水原留守言汝父庚辰年隨駕云有何文績乎𡨶曰臣父於其時有所日記矣益運曰前水使李燁亦於其時隨駕永祐園顯隆園亦皆效勞矣上曰今爲何官益運曰以年加資同知矣上敎壽亨曰誦日前應製賦可也壽亨誦奏二句上敎興運曰乃父之子也又敎曰英陵木根甚多入直時各別植養以此意申飭僚官而此後摘奸時或有斧斤之入則難免重勘矣上敎相任曰低望落點亦是應製之效此後上齋生應製連爲製進可也上曰文蔭武成冊或有草率處八道格例亦各不同更爲詳細修正而凡例相議歸一爲之可也勉兢曰然則開春後請出頃入成冊更爲之乎上曰唯仍命退承史以次退出
정조 19년
乙卯十二月二十二日午時上御便殿京畿監司入侍時行右承旨李益運記事官趙台榮記注官金良倜記事官吳泰曾京畿監司金文淳以次進伏訖上曰道內還穀之捧上今至何境耶文淳曰今年當捧爲三十四萬五千餘石而見今未捧只爲五千餘石甲寅當捧爲二萬八千餘石而未捧亦爲萬餘石矣文淳曰安養站屛風及鋪陳等物依肆覲站例皆令措備乎上曰屛風外一竝置之以爲臨時推移以用之地可也上曰牛禁事何以爲之文淳曰臣屢報備局而方欲嚴禁矣上曰聞左相則稱譽於小民卿則招謗不已至於嘲譏云卿亦聞知否文淳曰臣於浮謗云云不敢暇顧矣上曰卿於此嘲譏不顧誠過矣大抵此事不必自朝家勸卿禁止卿須自任諒爲之也文淳曰因濬川司草記石橋在畿營門前令畿伯此後專掌疏築之役係是部字內所入物力區劃可也事批下矣臣躬審其石橋則制樣之狹小沙土之壅閼誠爲可悶東邊板石亦有若干頹毁者不可不改築而舊石本甚長闊今得石樣之近似前排者然後可以補築而如欲浮出新石則事役張大開拓川沙則舊石之埋沒者似可得用而凍節疏拓恐有徒費事力之慮待解凍掘取改造實爲便好其間如當客使依前使營繕姑爲補築而且以疏築事言之臣營本無物力措處之道又無器械車子匠手等使用者此則依城內橋役例造橋時物力戶料兵布磨鍊取用車運與器械雜物亦爲取用於字內軍門而疎鑿時軍丁自兵曹從所入劃送以爲擧行之地恐合事宜故敢此仰達矣上曰依爲之出擧條命退諸臣以次退出
정조 19년
乙卯十二月二十二日未時上御重熙堂左副承旨忠淸道暗行御史齊陵參奉入侍時左副承旨申耆假注書曺錫中記注官金良倜記事官吳泰曾忠淸道御史鄭晩錫齊陵參奉朴弘壽以次進伏訖上曰齊陵參奉進前奏職姓名可也弘壽進奏職姓名上曰年今幾何弘壽曰今爲四十五歲矣上曰事甚稀貴故特命除職凡於職事必皆盡心可也命弘壽先退上曰右承旨入侍出榻敎賤臣承命出傳行右承旨李益運進伏上命晩錫進前敎曰諸邑民情比昨年果何如晩錫曰沿海之民已自去秋間有流亡之弊以此觀之比昨年似尤甚矣上曰或有稍勝處耶晩錫曰峽面里及有水根處果皆稍勝矣益運曰臣亦聞湖西農事歉處太歉登處大登云矣上曰見今民情遑急不可不有設賑之擧耶晩錫曰遑汲則遑汲而或有預備救荒之資故姑無浮黃等弊而設賑則恐不可已矣上曰洪州民事何如而該倅治績亦何如晩錫曰洪州可謂稍勝而海面則亦與十三邑無異該倅則頗有治聲矣益運曰洪州固是善治與臣兄有些小嫌端欲用嫌云矣上曰都承旨入侍賤臣承命出傳行都承旨趙鎭寬進伏上曰近來嫌路太廣而今聞洪州倅以些小事欲爲引嫌於新道伯云事涉駭然矣鎭寬曰適因言端敢此仰達矣近來嫌路之太廣誠一痼弊甚至於殿最之薄警官師之相規未或加之以惡言而猶且引而爲嫌看作世讎如是之故監司無以嚴於考課而繡啓臺評亦無以指陳得失此豈古規然哉臣意則此等處痛加禁斷恐合事宜矣上曰嫌路太廣此亦朝綱所關昔在先朝嚴禁此等之習故判書金漢耆亦不敢作嫌於於一故相卽此朝令之遵行可以驗矣近來則習俗日甚不古而無名之處義不關之引嫌徒損事面非止一端此後申加嚴飭更勿蹈襲可也出擧條命耆書傳敎曰繡衣復命係是民事不可緩也區區格例何必顧乎吏曹判書卽爲牌招繡啓使之今日內回啓仍爲開政可以出代者出代上曰御史別單大臣姑難從近簉朝則回啓不可緩也御史直爲出擧條可也上曰御史姑爲退出待吏兵判登筵更爲入侍可也命退諸臣以次退出
정조 19년
行都承旨趙鎭寬坐行左承旨林濟遠坐直行右承旨李益運坐左副承旨申耆坐右副承旨李勉兢坐同副承旨李晉秀坐直注書趙台榮仕一員未差假注書曺錫中仕直事變假注書許暕仕
정조 19년
李晉秀啓曰大司憲權裕掌令鄭觀輝持平申絢未肅拜執義李龜雲掌令趙錫晦持平姜碩龜在外監察茶時之敢啓傳曰知道
정조 19년
傳于趙鎭寬曰該曹佐貳中差祭及未肅拜人與呈告敦寧都正許遞諸道抄出成冊大政日付籤卷中侍從堂上未爲佐貳者令該曹口傳擬入曾聞故相言知其爲一鄕之所稱特命除官從宦而年踰八十旋以壽職陞資至資憲前同知李膺擧知中樞作闕除授成送官敎於道伯令地方官諭其年老未盡用之意事下諭于平安監司
정조 19년
兵曹口傳政事知事單李膺擧
정조 19년
吏曹口傳政事以柳憲周爲兵曹參議申光祜爲工曹參議李章五爲敦寧都正
정조 19년
傳于李晉秀曰新除授兵曹參議工曹參議牌招察任
정조 19년
以忠淸監司李鼎運敎書傳于趙鎭寬曰旣云本道有若河南之邵程無愧海東之鄒魯而乃以習俗詿誤人心誣惑爲辭詿是何事惑者何說代撰王言體貌自別禮待士夫鄕之道豈可若是謾易乎當該知製敎朴吉源爲先從重推考敎書使之改撰
정조 19년
趙鎭寬以弘文館言啓曰副應敎李明淵旣有只推之命與新除授校理吳鼎源修撰尹益烈一體牌招察任何如傳曰允
정조 19년
申耆以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 19년
申耆以壯勇營言啓曰本營中日試射時鳥銃投技軍依節目別單書入之意敢啓傳曰知道
정조 19년
李晉秀以義禁府言啓曰時囚罪人柳遠鳴黃基天分揀放送後草記事命下矣柳遠鳴黃基天分揀放送之意敢啓傳曰知道
정조 19년
前左參贊尹蓍東疏曰伏以臣猥以鹵劣遽叨匪分之任瀝盡肝血仰干蓋高之聽竊冀再造曲保之仁卽賜終始矜諒之恩反汗之命不日以降及奉聖批不惟不準所請乃更慰寵而敦勉之者有踰尋常至責以振頹綱鎭囂俗懷保民生之困瘁辭旨諄複旣嚴且重實非無狀賤臣所當得者拜稽祗承惶汗浹背益不省置身之所也臣之前疏所陳雖略暴衷悃神精震𢥠之餘未能罄悉底蘊日月之明猶意其或可一分堪承由中之辭反視以例讓憫塞悚愧尤無以自措夫大臣之職百責攸萃震撼擊撞欲其鎭定辛甘燥濕欲其調齊盤錯棼結欲其解紓黯闇汚濁欲其茹納苟非才猷力量地望踐歷爲一世所推服又其忱誠素著見孚於上下者則莫宜當之臣則智慮淺短酬應拙澁觸事憒憒無其才矣素門平進處事齟齬到老乾沒無其望矣窮命眇福前㚄後跋立朝雖久實仕最淺無踐歷矣三者而一無足稱則其庸鈍綿薄又豈有力量之可鎭孚誠之可格者乎顧今聖明在上百度惟貞群彦勵翼承佐布列似無待於輔相之得人與否而其實則義理晦塞刑章撓屈人心無底定之期法制蕩然綱紀不立庶務有叢脞之勢內而諸曹諸司外而營鎭州郡無處不病無事不弊眞所謂百孔千瘡着手無地此時此任益宜倍加難愼而爰立之命乃及於倥倥碌碌至庸下之臣不知聖上何所取而有此誤恩也若謂拂拭有素陶甄曲費今復假借登進以卒造化生成之澤云爾則相府非姑息施恩之地也若謂爵縻列卿秩忝崇班今復循資歷試以充班聯承乏之數云爾則相職非苟且備員之官也由此由彼兩無所據畢竟玷名器僨國事來四方之嗤點貽後世之譏議固亦何利於公私哉噫支傾廈而用朽株踰絶險而駕折軸棟撓輸載必無幸矣羲文鼎餗之戒唐人歇後之歎將復見於今日臣仰念俯揣心肝焦熬寢食俱忘神志如失惟有殫誠祈扣以幸天地父母之矜察而已玆敢冒入文字申暴危衷伏願聖慈念國家股肱之重察微臣肝膈之懇亟回所授改畀賢德以尊朝廷以重官方千萬幸甚臣無任云云答曰省疏具悉卿懇追將初諭餘意申申於昨批世道之責非卿伊誰此係簉朝後事而廊廟無賢勞之相小大朝儀三宰攝其事似此體貌於古有否古之大臣亦多出膺於初章再牘者已規可按卿若念到於此豈俟駕屨之戒乎卿須深量不日幡然仍傳曰此批答遣史官傳諭
정조 19년
敎忠淸監司李鼎運書王若曰眷朝端夙夜之良誰膺按藩之任畀湖右旬宣之責庸侈持節之行簡惟予心寄以方面顧玆百濟舊壤卽我三韓重藩處嶺湖畿甸之間是爲舟車之會饒桑麻魚稻之利素稱衣食之鄕迨近年歉荒之屢經伊今日凋弊之轉甚公藏私蓄之無一可恃不復閭里之富殷邑弊民瘼之有百難支孰恤暑雨之咨怨戎籍多闕連年逃故之難充穀簿擁虛流來逋負之莫補苟非剸煩識務之彦難任修弊蘇殘之方惟卿決科妙年致位卿月兄弟竝金貂之列榮耀已極於一門州縣試芻牧之才聲績亦著於兩邑橫經瀛館夙知文華之譽拭玉燕山曾效原隰之役肆予素知其才藝每欲一試於錯盤玆授卿以忠淸道觀察使兼兵馬水軍節度使巡察使公州牧使卿其無替訓辭祗服寵命郵程僅三百里可遂將養之誠封疆餘五十州懋盡來宣之責自餘稟裁專斷厥有應行常規於戲竹馬之鄕不遐榮可比於晝錦澤鴻之憂方切念庶弛於宵衣故玆敎示想宜知悉知製敎朴吉源製進
정조 19년
乙卯十二月二十三日辰時上御便殿同副承旨入侍時同副承旨李晉秀記事官趙台榮記注官金良倜記事官吳泰曾以次進伏訖上曰右承旨入侍賤臣承命出傳行右承旨李益運進伏命書右議政尹蓍東疏批訖上曰此批答卽爲傳諭事分付賤臣承命出傳命退承史以次退出
정조 19년
行都承旨趙鎭寬坐行左承旨林濟遠坐行右承旨李益運坐左副承旨申耆坐直右副承旨金勉柱內閣進同副承旨李晉秀坐直注書趙台榮仕一員未差假注書曺錫中仕直事變假注書許暕仕
정조 19년
傳于申耆曰忠淸監司留待
정조 19년
備忘記忠淸監司李鼎運下直長弓一張長箭一部賜給
정조 19년
傳于申耆曰忠淸監司入侍
정조 19년
傳于申耆曰右副承旨入侍
정조 19년
以右副承旨南公轍牌不進罷職傳旨傳于李晉秀曰只推
정조 19년
傳于李晉秀曰左副承旨聞有實𧏮許遞前望單子入之待下批牌招察任
정조 19년
申耆啓曰延祥詩製進人旣已抄啓矣弘文提學具庠待開門牌招以爲出韻科次之地何如傳曰允
정조 19년
以副應敎李明淵牌不進罷職傳旨傳于金勉柱曰只推
정조 19년
申耆以備邊司言啓曰頃以平安監營興武院設始節目擧行條件詳細條列報來之意依下敎關問於平安監司金載瓚處矣自該道今始報來以爲本道武技勸奬之方前後飭諭極其申嚴其在對揚之道另加勸課期有興作之效略備財穀別設一所試取居接分日肄習逐朔考試以爲準二百步後抄上之地而其所設施之節則參互兵營貢武院本營振武士措置之規略有增加措劃未久節目纔成故設院居接自今朔始爲施行各邑抄上之法姑未及限故先以營下及近邑中能射百五十步者四人今姑入接以爲次次抄塡之計云仍以節目一通修成冊上送矣節目成冊玆以捧入而所抄之額數雖少勸諫之節目頗詳此後肄習之方激勸之道另加措處別爲儲養使一道武士咸知聳勸期有實效之意更加申飭何如傳曰允
정조 19년
申耆以壯勇營言啓曰本營將官將校今乙卯年射講及各技居首人別單書入之意敢啓傳曰允
정조 19년
刑曹啓目粘連价川郡殺獄罪人李成燁獄事回啓云云以其强覓之語斷此疑晦之案揆以獄體終未允當其在審克之道合置罪疑之科臣曹不敢擅便上裁何如判付啓价川李成燁段當初判付豈或求死於當生之中乎一則嚴獄體也一則重民命也證不分明供多違錯卿等疑輕之論可謂廷尉當是也成燁令道臣酌處事分付畿營專撥下送使之歲前擧行爲良如敎又啓目殺獄罪人朴仁興各別嚴訊期於取服何如判付啓固有一二疑端而獄已具矣第加各別箇箇嚴刑期於輸款爲良如敎又啓目御寶僞造罪人尹鳳儀等從輕重治罪放送何如判付啓依允爲旀罪人尹鳳儀段一犯再犯罪固罔赦獄理首從終不分明更加嚴刑其矣爲首犯委折剖如柶隻後啓聞爲良如敎又啓目粘連金海殺獄罪人朴順三各別嚴訊斯速取服之意分付何如判付啓道狀曹啓俱有所據而正犯招中旣有手足不用之語則此一款或爲執疑之端兺除良其子爲渠逞憤又入於殺獄此獄當如何決處爲可乎發遣曹郞問于領左相草記爲良如敎又啓目尙州牧殺獄罪人金興卜段申飭推官各別嚴訊斯速取服如法償命斷不可已是白乎旀醴泉金岳伊段更加各別嚴刑期於取服爲白乎旀金海朴渭昌丹城金先伊段更加嚴訊期於取服之意竝以分付道臣何如判付啓尙州金興卜段少凌長除良二紀懸殊之娚妹間而渠敢下手情狀痛惡其行凶委折嚴問捧遲晩狀聞事分付爲旀醴泉金岳伊段殺越笞杖屛帳痕損姑無論縛云自爲打獨發明眞所謂掩耳偸鈴分付道臣速捧直招爲旀金海朴渭昌段渠父入於殺獄渠又罹焉設計下手雖甚獰狽究其設計之所由下手之所以職出於鄕谷推鹵之漢急於救父自陷一律而然似此疑案有關風敎但以法科斷可乎參以情審克可乎由前由後之間當有博詢處之發遣曹郞問于領左相草記爲旀丹城金先伊段殺死之獄十之八九無非因醉醉者何責常情乎然而一味寬恕殺獄之償命者當絶罕亦豈有如許獄理而此獄段非鬪卽戲戲或可恕是乙喩獄體至重卿等更加看詳論理草記爲良如敎
정조 19년
刑曹啓目罪人吳北述依前同推期於取服之意分付爲白乎旀檢庭之不得用刑法意至嚴初檢之數三證人之略施棍笞雖有委折而不待檢事之究竟徑施法外之刑治者有欠審愼亦關後弊現發之後不可以旣往而置之當該初檢官令該府拿問處之何如判付啓道啓論列雖似然矣其意十條稱冤或不無一二其然豈然之跡令道臣嚴飭主推官別具意見反覆核實於來頭同推之時措辭報來後狀聞爲旀刑獄至重不敢一毫違越於臨獄用刑之際而觀此査案檢官之用棍於檢庭其爲該悖莫甚於此前此關西有如許所犯特以武倅之未經事不讀律姑從末勘之末勘拿來嚴問考律更斷是置此獄則反於是黃州牧使最稱蔭官中極層履歷兺除良渠之地處尤不宜放意飾怒是隱則殺獄之閉窓聽理拷掠之雜用棒楊一邊之說雖難盡信而亦豈以虛無孟浪之說白地做出乎初檢用刑猶法外況用棍乎査招亦不以爲無是其爲擧措之無嚴決不可尋常處之當該檢官前牧使李彦植施以禁錮之典以徵他倅成獄時監司李敬一不知亦罪罷職計其月日在向者關西事處分之前而兩西邑倅之眞犯可知近日法綱之掃地卿其廉飭諸道道臣處後有更犯者當施加一等之律俾各着念莫或犯科爲良如敎
정조 19년
乙卯十二月二十四日辰時上御重熙堂忠淸監司入侍時右副承旨李勉兢假注言曺錫中記注官金良倜記事官吳泰曾忠淸監司李鼎運以次進伏訖上曰日前登筵時已諭之矣必須往欽哉毋孤委寄之意也今已辭朝何日當登程耶鼎運曰再明發程必欲趁晦前到營矣臣於再昨筵席備承下敎明春賙賑之政係是目下急務而無公賑之名有公賑之實然後其效甚大請得穀物然後亦可以爲之到營後僅當量宜狀請爲計矣上曰請得穀物則一也而救急之有實勝於公賑之徒有其名必須兼爲綢繆俾無一夫一婦之塡壑而至於列邑之立本自備等事嚴禁可也上曰宣諭除之先爲退出鼎運先退勉兢曰向因廣州前判官李始源擧條百濟溫祚王廟以崇文殿釐正入錄於我國文獻所載處有下敎矣臣承命考閱則文獻備考中只有所載而以溫祚王廟四字入載矣上曰文獻備考印出頒賜記必在於政院考出件數竝與內入弘文館件而皆令釐改可也命退承史以次退出
정조 19년
乙卯十二月二十四日午時上御重熙堂右副承旨入侍時右副承旨李勉兢記事官趙台榮記注官金良倜記事官吳泰曾以次進伏訖上曰承旨身𧏮尙未差可否勉兢曰姑未差勝矣上曰他承旨入侍出榻敎賤臣承命出傳行右承旨李益運進伏命書傳敎曰右副承旨見有實𧏮許遞前望單子入之待下批牌招察任又命書刑曹回啓价川殺獄罪人李成燁事判付訖命退承史以次退出
정조 19년
行都承旨趙鎭寬病行左承旨林濟遠坐直行右承旨李益運病左副承旨申耆坐右副承旨金勉柱坐同副承旨李晉秀坐直注書趙台榮仕直一員未差假注書曺錫中仕事變假注書未差
정조 19년
藥房提調鄭存中行左承旨林濟遠啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
申耆啓曰備邊司郞廳來言今日賓廳日次而領議政洪樂性身病左議政蔡濟恭右議政尹蓍東俱未肅拜不得來會云矣敢啓傳曰知道
정조 19년
申耆啓曰事變假注書許暕身病猝重勢難察任今姑改差何如傳曰允
정조 19년
以廣州留守徐有隣狀啓城餉邑餉軍政等釐弊令廟堂稟旨分付事判付內啓下備邊司爲旀諸條論列詳細的確不負特畀之意自此城內吏校足以息肩境中士民亦可紓眉今番出鎭之擧到今益覺不容已是置納米者納錢六斗爲三斗其爲實惠豈比於蕩還而蠲逋乎人和可期何等幸甚竝只依狀請施行事卽爲行會而節目及入啓成冊中添書釐正爲良如敎
정조 19년
以廣州留守徐有隣狀啓守禦營前營將屬之本府判官前帶從事官之任特爲減下令廟堂稟處事判付內啓下備邊司爲旀依狀請施行事行會節目卽爲付標爲良如敎
정조 19년
以平安監司金載瓚狀啓還穀法意至爲嚴重則乃於封倉過期之後有此防報誠極寒心孟山縣監金基豐罪狀令攸司稟處事傳于林濟遠曰該倅治績曾所稔知爲其蘇弊有此特除而八百戶摠之當年還外加捧三千包逋穀可謂勤勵豈必勘罪狀啓還下送使之專意矯救之方事嚴飭之意回諭
정조 19년
林濟遠啓曰明日常參九卿及兩司長官當爲進參而禮曹判書具允明工曹判書金尙集大司諫徐美修病不進大司憲權裕未肅拜竝待開門牌招何如傳曰允
정조 19년
傳于李晉秀曰政官待開門牌招開政
정조 19년
傳于林濟遠曰泮長之尙無節拍而有召則輒違事體所在寧容乃爾行大司成李書九推考待開門牌招察任
정조 19년
司諫前望單子入之尹序東落點
정조 19년
李晉秀以兵曹言啓曰本曹草記嶺南別試武士更試草記事允下矣本道試取時鐵箭過一百五十步者五人片箭二中者二人武經中通二書者六人以其該道入格技藝試取則咸安出身趙台鉉淸道閑良李衡義宜寧閑良權哲夏咸安閑良趙文珩丹城閑良權思良鐵箭俱未入格玄風閑良金五運片箭不中星州閑良崔柱岳講不金海閑良盧璧壽片箭一巡貫二中咸陽閑良權思正司馬法孫武子通淸道出身金宗器三略略孫武子粗興海閑良鄭檍三略略孫武子粗陜川出身周鳳鳴三略粗孫武子略尙州閑良鄭胤暹司馬法粗三略略矣敢啓傳曰其中可用者何人乎指名草記其餘給糧下送當初抄報之該道事極爲不誠當該道帥臣爲先從重推考其委折關問草記可也
정조 19년
申耆以兵曹言啓曰依下敎捉致內三廳下隷各廳曹司日用之比前倍入委折嚴棍査問則宣傳官廳下隷所告內以爲癸卯年特敎揭板以後廳中浮費定式省減矣不知自何年次次漸加而其間許彬金煐之入仕也其所濫用果有傳說而其時先進之誰某不能詳記以近日言之則梁埉柳得源或稱賣推之乾禮錢或稱賭博之所入錢或令煎鐵之備待或令生雉首鶉炙之進呈此等事皆是前所未有之別例創開者云武兼廳下隷以爲甲辰年間兪碩柱申處文創捧正軸錢二十兩而其後金龍弼李潤瑞又創賣推之例浮費自然過多而近來則曹司別無比前濫費之事云部將廳下隷以爲丁未戊申間李潤基洪哲宋良佑創出賣推之法不無過濫之弊而其後行首李性喆掌務成範鎭慮有後弊日用凡節一會量減尙今遵行云守門將廳下隷以爲丁未年間李基豐楊達源李長炫又創賣推之例尙今襲謬云矣各廳武士之侵困新來辦食酒饍雖曰年少戲劇流來古風而至若賣推乾禮雜技所需之以錢乾沒全雉首煎鐵鶉炙等多般討索皆是創有之事自歸濫徵之科者已極駭然且況特敎揭板寔出於軫念武士省減浮費之朝家德意則其在各廳奉行之道固當少心遵守毋或違越而揭板未幾濫索漸加創出無前之名色致使貧殘新進將至難堪者尤萬萬可駭武兼部守三廳雖曰多少之不侔而其違式犯科則一也不可無一體論勘以懲日後梁埉柳得源兪碩柱申處文李潤瑞金龍弼李潤基洪哲宋良佑李基豐楊達源李長炫及許彬金煐入仕時不能檢飭之行首掌務宣傳官竝令該府拿問嚴處何如傳曰許彬金煐之當該者何難査得有此移罪行首掌務之擧堂堂本兵衙門只覈討雉索鶉之飮食賤弁輩者豈成說乎宣廳則許彬時爲首犯云其人査出草記重勘此後宣廳又或有此等之事則不但當者之重勘行首宣傳官及承傳宣傳官削其薦汰其職逐送鄕外俾識土味至於部守廳何足責其爲違令之罪一也最先首犯者與宣廳同律施行草記惜乎梁埉名何登供蚩蚩柳得源獨入現告中此蓋廳隷侮蔑柔不惡之兩人而然者下輩所爲極爲痛惡令訓禁御將更爲嚴棍捧誣招侤音草記若或抵賴移送刑曹嚴刑定配可也
정조 19년
申耆以訓鍊都監言啓曰本局諸將官自今年正月至十二月射講居首人依例別單書入之意敢啓傳曰知道
정조 19년
申耆以御營廳言啓曰本廳諸將官今年射講居首人別單書入之意敢啓傳曰知道
정조 19년
申耆以摠戎廳言啓曰本廳諸將官乙卯年射講居首人依例別單書入之意敢啓傳曰知道
정조 19년
李晉秀以義禁府言啓曰德山前縣監金直休振威縣令吳在斗大興前郡守柳烇海美前縣監韓聖養拿問嚴勘事傳旨啓下矣柳烇今已待命拿囚而吳在斗方在任所金直休以沃川郡守亦在任所云發遣府羅將竝拿來韓聖養以兼營將守令時在任所依例發遣府書吏交代後拿來何如傳曰允韓聖養則下送府隷爲弊宜念待待命其餘隨其拿囚隨卽捧供俾無臨歲滯囚之弊可也
정조 19년
李晉秀以義禁府言啓曰頃因前南兵使李格狀啓兵曹覆啓內雲寵前萬戶李廷麟令該府拿問定罪事判付內令帥臣別定將校押領上送該府事命下故行會該帥臣處矣李廷麟今已押來拿囚之意敢啓傳曰依同罪他囚今日內勘放後草記可也
정조 19년
李晉秀以義禁府言啓曰時囚罪人李廷麟依同罪他囚今日內勘放後草記可也事命下矣李廷麟依同罪他囚例咸鏡道鏡城府定配而以狀啓內辭意具罪目依例發遣府羅將押送配所何如傳曰允
정조 19년
禁府啓目粘連向前李海淸亦親臨都政事體自別而望單不爲連續書納稽緩之罪極爲可駭以此照律何如判付啓渠罪旣非望筒正書之遲滯則供語可謂問東答西是置不知嚴畏擅離座次之罪從重勘律以聞爲良如敎又啓目大興前郡守柳烇原情云云傳旨內辭緣泛稱遲晩刑推得情何如判付啓除刑推議處爲良如敎又啓目藍浦前縣監愼性眞原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 19년
前左參贊尹蓍東疏曰伏以臣自叨新命夙宵憂悚旣未能逃遁遠避又不敢唐突徑進連章陳懇寔出於量己量時而再奉批旨天聽愈邈史官交道恩諭勤摯眞若以優禮大臣者然臣之今日情勢可謂極狼狽而大窘蹙矣蓋欲出而膺命乎則責任莫重僥濫爲懼欲辭而祈免乎則情悃未暴煩瀆有誅臣誠惝怳却顧不知爲計然瀆犯之辜止於身家冒受之害及於公朝參究事情輕重較然臣安得不更申危迫之忱以冀諒察而裁幸焉乎臣之不可冒膺相職大要有三其一無才無德無學術無資歷上而當累聖政下而必災一身昨疏已陳之矣其二痼疾嬰身鬼事將迫陳力就列亦難自效論道經邦尙矣無望期會簿書末由依樣此則又悉暴於初疏矣其三情懇之至切而從前不敢言者乃今忘僭而畢陳焉臣母新年八十有九歲篤老沈疴長委床席雖榮衛康泰之時恒不勝凜凜憂迫若其感冒易乘宿症迭發則奄奄暴陷若將頃刻難支似此情理豈可暫時離捨爲束帶從仕之計哉休官歸養之請宜上久矣而臣實嚴畏趑趄臣母亦禁切不許言私一日二日以至于今只緣聖恩偏荷天高地厚南島待刑縷命將絶而惟聖上一活之西塞禦魑罪犯罔赦而聖上再生之非惟生之活之從而滌蕩之抆拭之名途華貫叨濫無漸臣庸鈍頑劣未能仰承德意累罹文網違阻天陛而終始眷庇如慈父之保穉子臣之愛戴感結必欲報之誠天日臨之老母之旁側難離賤疾之自分癃廢而抑情拚死强策奔走不諒者謂臣冒恥貪榮笑罵以繼之諒臣者亦不能無疑於名位之太盛望實之相戾臣於此固將何辭以解而今者冥升不已進長百僚擔負至重涯分踰溢踰溢之極災咎響至畢竟無幸自孽莫逭則臣之瞻近耿光低回班聯者反爲媒榮徼寵之歸而大恩不可以屢干高位適所以速殃其爲淸朝之不祥又孰大於是哉百爾思惟變動無路玆敢更陳衷懇仰籲於憫覆之下伏願聖明特垂鑑諒亟命收還臣新授職秩使微尙少有自遂人聽不至久惑不勝大幸臣無任祈懇之至答曰省疏具悉卿懇初諭與再批先言取於卿之意重以世道勉勵之卿之身卿必不以爲己有況今三疏之常例已修卿之出膺今日可明日亦可寄在傳諭史官口宣疏中所及親年篤老卿辭過矣老人之視聽動作倍勝於卿稔所聞知卿雖欲逡巡鄭重得乎望須卽起肅命以聽予肝膈之敷示仍傳曰此批答遣史官傳諭
정조 19년
吏曹判書沈煥之疏曰伏以臣偏蒙恩造致位隆顯遂叨兩銓冒進行政是豈臣自謂才識可以稱量人物區別賢愚仰贊我聖上建極無黨之盛德至治也哉所願則惟以鞠躬殫技小效涓埃之誠而已乃者親臨大政以臣庸闇待罪長席幸承天地曲遂之化得以排比無闕注措苟完然而激揚淸濁黜陟幽明何嘗有一分仿像於委毗之聖意而瘡疣不能自掩譏議難免外至矣臣固愧汗而況銓官之一經大政便是瓜期已例可按也臣又有奇疾數十年沈痼今則氣衰病强不能相敵而筋力奉公亦云晩矣昨因繡啓稟處冒昧登筵退而開政噫淸朝之四維不期壞而臣實壞之矣雖然得蒙聖上體諒之恩及今鐫改臣所帶銓任則是所謂來者可追而夤緣蹲據非但臣廉防之所難擬議其於貽羞同朝而招譏四方爲如何哉伏乞聖慈特垂矜諒亟遞臣銓部重任仍令優遊閒散長頌雨露生成之澤不勝大願臣無任祈懇之至答曰省疏具悉卿其勿辭行公
정조 19년
乙卯十二月二十五日辰時上御誠正閣藥房入診諸承旨持公事入侍時藥房提調鄭存中行左承旨林濟遠左副承旨申耆右副承旨金勉柱同副承旨李晉秀記事官趙台榮記注官金良倜記事官吳泰曾直閣李始源醫官柳光翼金孝儉金光國李周憲朴春源吳仁豐以次進伏訖存中曰近日日寒轉甚聖體若何上曰一樣矣存中曰王大妃殿氣候若何上曰一樣矣存中曰惠慶宮氣候若何上曰一樣矣存中曰醫官今旣待令使之入診何如上曰置之也上曰副提調今日不爲仕進乎存中曰今日果懸病不來矣上曰藥房日次可謂副提調調理之日矣仍命藥房先退命承旨進奏公事濟遠進讀奏工曹佐郞徐在修病親呈辭勉柱讀奏慶尙監營狀啓燒死人等恤典題給事耆讀奏黃海兵使啓本上番諸色軍開坐事晉秀讀奏咸鏡監營啓本罪人邊德淳吉州牧到配事全羅監營啓本罪人尹萬才求禮縣到配事罪人馬希碩萬頃縣到配事罪人朴好民興陽縣到配事平安監司啓本罪人黃龍瑞朔州牧到配事命書判付訖命書傳敎曰明夜受誓戒正時以三更四點子時正刻爲之今人之筋力不若古人誓戒異於享祀祈穀誓戒每値臘沍隆寒時刻之只屬當日差早爲之於禮無不可雖以享時言之近於宮享用兩本宮享祀時刻者要欲事係宮享使人便之兼欲遵述兩本宮舊禮也享時猶如此況誓戒乎自今爲式以誓戒爲名則殿庭行禮政府行禮皆以子時正刻爲之事載之宗伯故事又命書傳敎曰近日暄溫何待歲後視事取稟自今日依例入之事該房知悉又命以明日常參經筵取稟書傳敎曰經筵停常參爲之又命書傳敎曰三十日次對進定於明日諸宰先爲來會以待大臣去就吏兵曹增窠事旣有待大臣造朝曾經吏判元戎時任吏兵判武將來會問議稟奏之命明日次對後爲之事分付該曹又命書傳敎曰常參次對有命而近日兩司未見有行公詣臺之擧豈可使聞於隣國者今則在京者四人而未差一窠亦當差出明日則無敢請牌皆令依例詣臺事嚴飭兩司上曰司諫前望單子入之待下批牌招察任出榻敎命書傳敎曰年例抄啓文臣頒賞進箋當於明日親臨爲之處所便殿爲之宣傳官頒賞亦於明日爲之命退承史以次退出
정조 19년
乙卯十二月二十五日未時上御便殿同副承旨入侍時同副承旨李晉秀記事官趙台榮記注官安經心金良倜以次進伏訖上曰下番翰林傳諭右相後如已入來入侍事分付賤臣承命出傳記事官吳泰曾進伏上曰大臣以爲簉朝云耶泰曾曰右相以爲前後恩敎逈出尋常又玆史官儼臨誕宣下敎到今一身廉隅有不假顧臣之才識雖萬萬不稱明當簉朝恭俟進退之命云矣命退承史以次退出
정조 19년
行都承旨趙鎭寬坐行左承旨林濟遠坐行右承旨李益運坐左副承旨申耆坐直右副承旨金勉柱坐直同副承旨李晉秀坐注書趙台榮仕一員未差假注書金履永仕直事變假注書姜浚欽仕
정조 19년
趙鎭寬啓曰明日經筵取稟傳曰停
정조 19년
趙鎭寬啓曰帖子製進何等審愼而中宮殿延祥詩之不爲批封大違格式事極駭然臣等之矇然捧入不勝惶恐而文任之循例科次大是不察弘文提學具庠推考當該製述人吏曹正郞權晙所當重勘而本院請推之外無他可施之罰何以爲之敢稟傳曰允該文臣從重推考
정조 19년
趙鎭寬啓曰監察十三員內李卿尹韓復衍閔宗赫李宗恢李惟秀尹秤俱未署經今此正朝祭享無以分排在前如此之時有未署經監察行公之例矣今亦依此例署前行公之意分付何如傳曰允
정조 19년
傳于趙鎭寬曰當該吏曹堂上推考
정조 19년
司諫前望單子入之吳鼎源落點
정조 19년
許暕改差代尹致永爲事變假注書
정조 19년
傳于金勉柱曰右副承旨入侍
정조 19년
有政吏批判書沈煥之參判黃昇源進參議宋煥箕在外同副承旨李晉秀進以沈象奎爲副修撰朴宗甲爲禮曹參判金若礪爲引儀朴師爕爲純陵參奉李牧榮爲和陵參奉李檍爲禮賓參奉禁府都事趙遠慶司宰奉事韓啓重相換
정조 19년
兵批判書李得臣參判徐有大參議梁周翊病參知柳憲周入直進左副承旨申耆進副護軍李勉兢南公轍尹行恁尹光普徐郁修尹序東竝單付
정조 19년
以京畿監司金文淳狀啓本營諸將校射會施賞弓子箭竹區劃令廟堂稟旨分付事傳于李益運曰軍器寺取用仍以爲例事回諭
정조 19년
尹致永有頉代姜浚欽爲事變假注書
정조 19년
傳于李晉秀曰時囚罪人吳泰曾曺錫中放送其餘諸囚今日內令次堂草記勘放
정조 19년
傳于申耆曰出宮門路以協陽門爲之
정조 19년
金勉柱以賑恤廳言啓曰西部大平館契任掌金守山今月二十五日本洞路傍得二歲遺棄女兒同里居良女元召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
趙鎭寬以承文院都提調意啓曰本院寫字官永付司果李命藝今方有頉此是賞典差下之窠自當減省而旣係四十元額之內減此一窠則未滿元額其永付祿姑入於賞典之窠待三年後還付何如傳曰允
정조 19년
趙鎭寬以承文院都提調意啓曰吏文學官李圭延陞六代鄭如愚呈遞代進士張猷煥幼學李晩中差下竝付軍職冠帶常仕何如傳曰允
정조 19년
申耆以備邊司言啓曰正朝在近陵寢祭官當爲差遣而侍從罷散甚多無以分排云在前如此之時亦有請敍之規矣堂上堂下侍從違牌坐罷人員竝爲敍用令該曹口傳付軍職何如傳曰允
정조 19년
申耆以都摠府言啓曰今日入直內三廳武兼禁軍及軍兵等當爲中日習射而立春相値不得爲之之意敢啓傳曰知道
정조 19년
申耆以訓鍊都監禁衛營御營廳言啓曰謹依兵曹草記批旨臣等開坐宣傳官廳下隷嚴棍査問則所供內昨日兵曹嚴問之下慌怯失措實無指的仰對之人只以名面所熟誤爲納招矣今當反覆究問頓覺前招之虛妄矣身誣告之罪萬死無惜云蓋癸卯年受敎揭板後按而遵守惟在下隷輩擧行之如何而渠等不善奉行浮費多少惟視曹司之貧富低仰闊狹創出無例之名色以致他廳之效嚬究厥所犯莫非渠輩之罪而梁埉柳得源旣無首犯之可證且非近日之創始則乃敢指名誣告者節節駭痛故嚴棍十五度之意敢啓傳曰首犯時行首已有査勘之命此後除弊之意卿等別具節目啓下莫或更犯可也
정조 19년
申耆以禁衛營言啓曰本營諸將官今年射講居首人依例別單書入之意敢啓傳曰知道
정조 19년
申耆以禁衛營言啓曰本營把摠朴祥煥身病猝重勢難察任改差何如傳曰允
정조 19년
李晉秀以左邊捕盜廳言啓曰本廳從事官李顯道身病猝重症形危惡時日之內末由察任之勢重地劇任不可久曠今姑改差何如傳曰允
정조 19년
申耆以刑曹言啓曰慶尙道丹城縣殺獄罪人金先伊獄事回啓判付內丹城金先伊段殺死之獄十之八九無非因醉醉者何責常情乎然而一味寬恕殺獄之償命者當絶罕亦豈有如許獄理而此獄非鬪卽戲戲或可恕是乙喩獄體至重卿等更加看詳論理草記事判下矣臣等詳閱文案參究情法則一笠之釁初非大事再次之踢非欲必殺而因其酒氣之湧上轉至憤心之激出不顧要害亂加拳足脈錄之傷痕狼藉致命之實因明的詞證亦備獄案已具則藉令因戲而成殺不可違法而從輕況其毒打猛踢非戲而鬪乎律文中凡諸戲殺誤殺者皆以鬪毆殺斷之未嘗有原恕之論制法之意其嚴如此則似此毆鬪之獄不可以原初事端之由於醉劇有所容貸也明矣如法償命恐無可疑罪人金先伊連加嚴訊期於得情之意分付道臣何如傳曰卿等之言執法當如是而今日卽立春日也天地之大德曰生體天理物之道苟有一分然疑之端何可不順時行令乎分付道臣施以減一等之律可也
정조 19년
李晉秀以刑曹言啓曰慶尙道金海府殺獄罪人朴順三獄事回啓判付內道狀曹啓俱有所據而正犯招中旣有手足不用之語則此一款或爲執疑之端兺除良其子爲渠逞憤又入於殺獄此獄當如何決處爲可乎發遣曹郞問于領左相草記事判下矣依判下發遣本曹郞廳問議于領左相又因筵敎問議于右相則領議政洪樂性以爲痰眩之症近益添劇神精昏瞀如墮煙霧尋常文簿猶不能檢閱至於獄案之領略肯綮剖拆疑晦尤無其望俯詢之下末由仰對不勝惶恐之至云左議政蔡濟恭以爲當初姜太柱手持刀子突入順三之家惟意作拿則順三父子非木偶人也安得無踢脅打頰之擧乎雖然太柱之致命旣因於足踢要害則殺獄事體不可以死者之先失其道有所容貸於戕害之人矣但念被打後徒步歸家雖謂之疑端未爲不可且其子渭昌故殺士同之斷案似不可萬分一求生於必死之地則父子之俱爲償命終有欠於聖世欽恤之政順三則特貸一律或似合宜云右議政尹蓍東以爲朴順三之足踢姜太柱至於致命而其子渭昌又因此而入於殺獄無論獄情虛實父子之一時刑訊期於取服其在欽恤審克之義終似如何況又有手足不用之語被打後徒步歸家之疑端者乎順三之貸一律酌處恐不爲失刑伏惟上裁云矣大臣之議如此上裁何如傳曰兩大臣之議正合予意依議施行之意卽爲行公可也
정조 19년
左議政蔡濟恭箚曰伏以古稱大臣之職不以筋力此言所貴乎大臣者內薀論道經邦之才以施諸外筋力非可論也後之世以是爲口實上之敦勉大臣也必曰大臣無用筋力下之圖占便宜者亦必曰大臣安事筋力夫大臣之論道經邦非人人可能之事而竝與筋力爲恭之禮而廢之則是直一冥然土偶而止耳將焉用彼大臣哉噫臣之賤疾臣所自取伏讀日前批旨誨責諄諄有若父母之敎導癡獃迷蠢之一穉子以首頓地惶愧欲死雖然其病也已在於脇之傍臍之下朝暮伺釁而發者不待醫者而知之以故凡係飮食有呑嚥終晝達宵煩憊欲狂一日所呷不過糜粥少許恃粥以生雖曰故語氣息安得免凜然如不能須臾者乎念臣躬自點檢內實倥侗無有雖百執事決知其不稱論道經邦況可以萬分一擬議乎惟是狗馬賤齒雖迫八耋賴有些少筋力欲以是趨走班聯以少酬千古特達之知遇不幸爲疾病所中自分此生之不能復起爲人命矣夫更何言哉然而自托於大臣之不以筋力賓對焉不詣備坐焉不赴陪班焉不參猶且食君之祿寄名於三事之列則是眞箇土偶人耳豈不爲盛世羞恥事乎況左揆纔蒙許副臣之座次以例而陞義分固當出而肅命祈穀親行何等大禮而躬臨誓戒百僚駿奔事體固當進而押班以臣之神痿脚萬無依樣拜跪之望臣之不可一日居於是職也於是乎決矣玆敢短箚呼籲於天地父母之前伏乞聖慈亟削臣所帶議政之任仍治闕禮之罪肅將頹之綱以安垂盡之喘千萬血祝取進止答曰省箚具悉卿懇近日寒煥不適歲前則姑難觸冒卿須安心愼攝仍傳曰此批答遣史官傳諭
정조 19년
安春君疏曰伏以臣方見差於祈穀大祭亞獻官預差誓戒隔夜而第臣素患風痰之症自月前轉益添劇氣血窒礙呼吸喘促寒熱之往來無常若非煩㿋則必也委薾臥不能交睫坐不能貼席胃氣頓敗眞元暗鑠奄奄待盡萬無蘇甦之望而差享名帖適到於此際驚惶震懍罔知攸措以臣無似猥忝屬籍受恩如天圖報無地至於筋力奔走固是職分而目今臣之病勢危劇無由强力玆敢不得不疾聲呼籲於天地父母之前伏乞聖明特賜矜諒亟命變通享官仍治瀆擾之罪以肅朝綱以安臣分千萬幸甚臣無任云云答曰省疏具悉疏辭許令該曹付標
정조 19년
草莽臣宋煥箕疏曰伏以臣卽窮閻一學究也鹵莽滅裂最居人下每自循省虛竊是懼豈料國子新命又降於千萬夢寐之外乎銓職之特賜遞免實爲愚臣莫大之幸而今玆所叨名以師儒比諸政曹尤有別焉臣是何人敢當此任一日虛縻則貽淸朝二日之累而一日二日今幾日矣臣自聞此命內愧外靦寢驚夢噩不知措躬之所宜卽披瀝蘄蒙鐫削而風痰宿證遇寒添劇長委枕席殆沒省覺今始自力敢控微懇伏乞聖明亟令鐫改以重公器以安私分千萬幸甚仍伏念臣於前疏竊附無隱之義略陳驚惑之忱而極知僭妄惟俟嚴誅及承批旨不徒不加之罪十行諄複如父敎子示以牖迷之至意諭以曠想之多端臣奉讀再三不勝惶惑而惟臣驚惑猶復如前此固臣孤陋謏寡全昧典故之致而至若己庚年間事之有關於先祖臣者則雖非遺集年譜中所載亦未嘗放過於可據文蹟故聖敎之勤摯至於如是而疎闇之見鈍滯之性終無以豁然開悟論臣此罪又奚但僭妄而已哉伏願殿下亟命有司重勘臣罪以爲爲人臣而迷不知變者之戒焉臣無任云云答曰省疏具悉爾之所辭又何爲而邁邁也今日卽端揆出膺之初筵也端揆之勉于予者其一曰旁招此際爾疏信息甚大益不禁側席之思顧今士風益渝銓選不古矜式之責激揚之效不能無望於山野宿德之人此時予心待爾如渴疏末云云前批已悉諭何庸更煩爾其從速幡然體予至意
정조 19년
大司諫徐美修疏曰伏以臣於言議之地自來情勢便成鐵限豈敢爲冒沒出肅之計而日前暫膺只緣身在禁中逃遁不得反顧慙恧無面可顯卽者常參有命飭敎繼下揆以義分固當竭蹶而情地旣如是難强且臣老母年近七旬素患痰喘之症當此日候不適昨今以來一倍添劇寢啖全廢氣息綿綴臣方晝夜扶將刀圭爲事以情私實無暫離冒進之望玆不得不擧實仰籲伏乞聖慈俯垂矜察卽賜鐫免以安私義俾便救護仍治臣瀆擾之罪以肅朝綱焉臣方丐免何暇及他而第於院啓中柳師文事竊有愚見敢此仰陳焉其子星漢之年前一疏語多駭妄見者憤惋凡有彝性孰不嚴討而但執以爲斷案驅之於逆科則似非稱量原定之道矣噫習俗久詿人志靡定一涉疑似輒加惡名不少舒究轉成因循有識憂歎厥惟久矣向者大僚一箚參互於情迹之間上闡包容之聖德下扶幾汚之世道臣固歎服孰敢客喙哉向於師文前啓之批雖勤速停之敎而第伏念師文罪案卽私室詬罵之說也渠果眞發不道之言則決不可一刻容貸於覆載之間而若因奸賊之中間譸張長置䵝昧之科則是豈朝家明核之政哉當初發端之臺臣在耳其凶言之虛實傳聞之眞僞一問可知今若嚴覈師文仍又緘問言者則罪案之有無自當昭著謄傳之故紙庶出究竟伏願殿下澄省焉臣無任云云省疏具悉爾之所思予豈不思而昧爽以前之事率皆如許此以刑政不得其理者也爾其勿辭救護母病
정조 19년
右議政尹蓍東箚曰伏以臣旣出膺新命矣所兼景慕宮司譯院平市署長興庫諸提擧之任法不當仍帶伏乞特命照例遞改焉取進止答曰省疏具悉卿懇所辭下該曹照例稟處仍傳曰此批答遣史官傳諭
정조 19년
乙卯十二月二十六日未時上御便殿右副承旨與二提學入侍時右副承旨金勉柱假注書金履永記注官安經心金良倜二提學沈煥之以次進伏訖煥之曰社稷祈穀大祭親臨受誓戒時禮儀使以曾經禮判人塡差事有命矣曾經禮判中無故之人只有鄭好仁具庠而好仁方帶金吾之任何以爲之乎上曰然則判義禁許遞可也出擧條仍命退諸臣以次退出
정조 19년
行都承旨趙鎭寬坐直行左承旨林濟遠坐行右承旨李益運坐直左副承旨申耆坐右副承旨金勉柱坐同副承旨李晉秀坐注書趙台榮仕一員未差假注書金履永仕直事變假注書姜浚欽仕
정조 19년
李晉秀啓曰大司憲權裕疏批未下執義李龜雲掌令趙錫晦持平姜碩龜在外掌令鄭觀輝未肅拜持平申絢呈辭監察茶時之意敢啓傳曰知道
정조 19년
趙鎭寬啓曰來初一日輪對日次而社稷祈穀大祭親祭齋戒相値頉稟之意敢啓傳曰後日次待令
정조 19년
以抄啓文柳台佐親病呈辭傳于趙鎭寬曰給由在鄕文臣之奉親者竝爲給由使之歲前發行
정조 19년
傳于申耆曰加設守門將尹範敍分揀
정조 19년
李益運以吏曹言啓曰今此各陵宮園墓正朝祭獻官執事中時無職名人員令該曹口傳付軍職何如傳曰允
정조 19년
兵曹口傳政事副護軍單李肇源尹行元
정조 19년
李益運以吏曹言啓曰今此各陵宮園墓正朝祭祭官當爲分排而除老病公故實無推移之路依近例刑官及司饔院官員通融塡差之意敢啓傳曰知道
정조 19년
李益運以吏曹言啓曰今此各陵宮園墓正朝祭獻官執事當爲磨鍊以入而除老病實故無以推移分排年限已準人通融塡差以入之意敢啓傳曰知道
정조 19년
趙鎭寬以禮曹言啓曰卽接長寧殿令所報則來正朝祭享時兩官當爲備員而新除授別檢沈能燮時在慶尙道善山地未及上來云莫重祭享兩官不可不備員在外別檢沈能燮今姑改差其代令該曹口傳差出以爲備員將事之地何如傳曰允
정조 19년
吏曹口傳政事以南惠寬爲長寧殿別檢
정조 19년
趙鎭寬以景慕宮都提調意啓曰本宮御覽植木帖子每四季朔修整以入矣今季朔則無生枯之可以修整者御覽植木帖子姑不請出之意敢啓傳曰知道
정조 19년
李益運以內醫院提調意啓曰醫人鄭允僑內鍼醫差下事命下矣依下敎鄭允僑內鍼醫差下令該曹口傳付軍職冠帶常仕何如傳曰允待窠陞實可也
정조 19년
申耆以壯勇營言啓曰本營來丙辰春等試射時將官將校軍兵及鄕武士試射放各技優等人別單書入之意敢啓傳曰知道
정조 19년
申耆以訓鍊都監言啓曰本局把摠元永龜身病甚重勢難察任改差何如傳曰允
정조 19년
申耆以御營廳言啓曰因禮曹草記批旨英陵寧陵局內外獵虎事定將校率領砲手今月十七日出送行獵矣中虎二頭雛虎一頭捉納故謹此封進而虎旣捉得仍爲撤獵之意敢啓傳曰知道虎則卿處賞給
정조 19년
申耆以御營廳言啓曰本廳千摠徐有龍身病甚重勢難察任改差何如傳曰允
정조 19년
申耆以一所巡廳言啓曰去夜初更五點量犯夜人禁衛營別武士出身金慶浩執捉依例移送兵曹之意敢啓傳曰知道
정조 19년
李晉秀以義禁府言啓曰咸鏡道端川府投竄罪人李義弼放送事承傳啓下矣李義弼卽爲放送事分付該道道臣之意敢啓傳曰知道
정조 19년
李晉秀以義禁府言啓曰時囚今日內草記勘放事命下矣李海淸判付內渠罪旣非望筒正書之遲滯則供語可謂問東答西不知嚴畏擅離座次之罪從重勘律以聞罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李海淸杖一百收贖告身盡行追奪放送何如傳曰允如有功議各減一等可也
정조 19년
李晉秀以義禁府言啓曰時囚今日內草記勘放事命下矣柳烇傳旨內昨年災結之私用爲十結零今春賑穀之加報爲一百五十石零還穀之私自取用者大米八十六石租六十石零太二十石俱係不法拿問嚴勘罪取考律文則大典通編收稅條有曰守令之濫報災結而私用者勿限年禁錮本律外施行備荒條有曰守令之稱以補賑箕斂榷利虛張數爻者以報上不以實律論杖八十徒二年大明律那移出納條有曰凡各衙門收支錢糧等物若監臨主守不正收正支那移出納還充官用者計贓准監守自盜論罪止杖一百流三千里名例有曰二罪俱發以重者論大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣柳烇從重論杖一百收贖告身盡行追奪勿限年禁錮全羅道同福縣流三千里定配而以傳旨內辭意具罪目依例發遣府羅將押送配所何如傳曰允如有功議各減一等可也
정조 19년
李晉秀以義禁府言啓曰時囚今日內草記勘放事命下矣鄭雲達愼性眞等傳旨內鄭雲達整理穀分給八道是何等爲民同慶之意則減給與濫捧一款雖無狼藉之跡勒分於不願之民使民不堪其苦極爲無狀愼性眞除拜雖在分給之後濫捧與匿不報營之罪萬萬痛駭竝拿處罪取考律文則大明律倉庫條有曰凡各倉收受稅糧多收斛面者杖六十制書有違條有曰凡奉制書有所施行而違者杖一百對制上書詐不以實條有曰凡奏事詐不以實者杖一百徒三年名例有曰二罪俱發以重者論大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣鄭雲達從重論以制書有違律杖一百收贖告身盡行追奪放送愼性眞從重論以詐不以實律杖一百收贖告身盡行追奪江原道平海郡新立驛徒三年定配而以傳旨內辭意具罪目依例發遣府羅將押送配所何如傳曰允如有功議各減一等愼性眞則觀於渠供與用意瞞報有異定配則分揀可也
정조 19년
李益運以義禁府言啓曰李海淸杖一百收贖告身盡行追奪照律草記批旨內允如有功議各減一等可也事命下矣李海淸十三代祖季甸靖難功臣云功減一等杖九十收贖奪告身四等之意敢啓傳曰知道
정조 19년
李晉秀以義禁府言啓曰柳烇杖一百收贖告身盡行追奪勿限年禁錮全羅道同福縣流三千里定配草記批旨內允如有功議各減一等可也事命下矣柳烇七代祖永慶扈聖功臣全昌尉五寸親云功議各減一等杖九十收贖告身盡行追奪勿限年禁錮徒二年半定配之意敢啓傳曰知道
정조 19년
李晉秀以義禁府言啓曰鄭雲達杖一百收贖告身盡行追奪愼性眞杖一百收贖告身盡行追奪江原道平海郡新立驛徒三年定配草記批旨內允如有功議各減一等愼性眞則觀於渠供與用意瞞報有異定配分揀可也事命下矣愼性夏定配分揀而鄭雲達愼性眞無功議云各杖一百收贖告身盡行追奪放送之意敢啓傳曰知道
정조 19년
吏曹啓目粘連觀此議政府右議政尹蓍東箚子則以爲臣所帶景慕宮司譯院平市署長興庫諸提擧之任照例遞改亦爲白有臥乎所景慕宮司譯院乃是都提調衙門平市署長興庫乃是單提調衙門恐不當仍帶是白乎矣大臣兼帶遞仍當否臣曹不敢擅便上裁何如判付啓依回啓施行爲良如敎